ฮังการี ไม่หนักอย่างที่คิด
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

...จิตรา อมรธรรม
ความวิตกของนักลงทุนที่เกรงว่าฮังการีอาจเผชิญวิกฤตหนี้สินขั้นรุนแรงจนเหมือนกับกรีซอีกราย จนส่งผลให้ค่าเงินยูโรในช่วงสุดสัปดาห์ที่ผ่านมาอ่อนค่าลงต่ำสุดในรอบกว่า 4 ปีอีกครั้งเมื่อเทียบกับเงินเหรียญสหรัฐ เป็นความกลัวที่เกินความจริงไปซักหน่อย เพราะอันที่จริงแล้วฮังการีในวันนี้จัดได้ว่าเป็นประเทศที่แข็งแรงกว่าอีกหลายประเทศในยุโรป 
ประเทศฮังการีตั้งอยู่กลางทวีปยุโรป ไม่มีทางออกทะเล มีประชากรเพียง 10 ล้านคน มีพื้นที่ทั้งหมดประมาณ 9.3 หมื่นตารางกิโลเมตร พื้นที่ส่วนใหญ่กว่า 70% เป็นพื้นที่เกษตรกรรม รายได้จากภาคเกษตรคิดเป็น 1 ใน 3 ของ GDP พื้นที่ส่วนที่เหลือเป็นป่า ฮังการีเป็นแหล่งลงทุนของต่างประเทศที่สำคัญในภูมิภาคยุโรปกลางและยุโรปตะวันออก เพราะเข้าถึงแหล่งเงินทุนระหว่างประเทศได้ง่าย นับตั้งแต่ปี 2540–2549 ก่อนที่จะเกิดวิกฤต Subprime เศรษฐกิจของฮังการีขยายตัวเฉลี่ยปีละ 4.4% โดยได้แรงหนุนจากการส่งออก สินค้าส่งออกที่สำคัญ ได้แก่ ผลิตภัณฑ์อาหาร น้ำมันเชื้อเพลิง เครื่องจักร และอุปกรณ์ไฟฟ้า 
ในปี 2552 เศรษฐกิจของฮังการีหดตัว 6.3% เป็นการหดตัวครั้งแรกในรอบ 15 ปี และหดตัวในอัตราที่สูงที่สุดในรอบ 19 ปี จากการลดลงอย่างรุนแรงของการบริโภคในประเทศและการลงทุนอันเป็นผลจากวิกฤตการเงินโลกที่ตั้งเค้าตั้งแต่ปี 2549 อย่างไรก็ตาม เศรษฐกิจของฮังการีถือได้ว่าได้ผ่านจุดที่ต่ำสุดไปแล้วในไตรมาส 2 ของปี 2552 ด้วยการหดตัวของ GDP ที่รุนแรงที่สุด 7.5% YY และเริ่มมีสัญญาณของการฟื้นตัวในไตรมาส 4 ปี 2552 ที่ GDP หดตัวเพียง 4% YY การส่งออกขยายตัวเพิ่มขึ้น YY เป็นไตรมาสแรก 3.1% หลังจากหดตัวติดต่อกัน 4 ไตรมาส ดุลบัญชีเดินสะพัดเริ่มเกินดุล 0.1% ของ GDP เป็นการเกินดุลครั้งแรกในรอบ 5 ปี
ฮังการีดำเนินนโยบายขาดดุลงบประมาณมาโดยตลอด โดยการขาดดุลงบประมาณได้พุ่งขึ้นไปสูงสุดที่ 9.3% ของ GDP ในปี 2549 และปรับลดลงมาอย่างต่อเนื่องจนอยู่ที่ 4% ของ GDP ในปีที่ผ่านมา สูงกว่าข้อตกลงในสนธิสัญญา Maastricht ของกลุ่มประเทศในยุโรปที่กำหนดไว้ไม่เกิน 3% ของ GDP แต่ถือว่าดีเป็นลำดับต้นๆ ของประเทศในกลุ่มยุโรปที่มียอดขาดดุลเฉลี่ย 7.2% ของ GDP และดีกว่ากรีซที่มียอดขาดดุลถึง 13.6% ของ GDP 
จุดอ่อนที่สุดของฮังการีอยู่ที่ภาระหนี้สินที่สูง โดยในปีที่ผ่านมาตัวเลขหนี้สาธารณะของฮังการีอยู่ที่ 83.1% ของ GDP สูงกว่า Maastricht Treaty ที่กำหนดไว้ไม่เกิน 60% ของ GDP และสูงกว่าระดับเฉลี่ยของกลุ่มยุโรปที่ 80% (แต่ยังต่ำกว่ากรีซที่อยู่ที่ 108.1%) และมีหนี้ต่างประเทศสูงถึง 114.5% ของ GDP สูงเป็นลำดับ 2 ของประเทศในกลุ่มยุโรปตะวันออก (แต่ต่ำกว่ากรีซที่ 163.4% ของ GDP สเปนที่ 167.6% โปรตุเกสที่ 230.7% ไอร์แลนด์ที่ 1,052.5% อิตาลีที่ 126.7% รวมถึงเยอรมนีที่ 161.0%) แม้หนี้ต่างประเทศจะสูง แต่สภาพคล่องระยะสั้นไม่เป็นปัญหา รัฐบาลมีพันธบัตรยูโรที่จะครบกำหนดชำระประมาณ 2,000 ล้านเหรียญสหรัฐ ในไตรมาส 3 ของปีนี้ โดยที่รัฐบาลมีวงเงินกู้ฉุกเฉิน (อนุมัติแล้ว) จาก IMF 3,200 ล้านเหรียญสหรัฐ ซึ่งจะหมดอายุในเดือน ต.ค.ปีนี้
ในสัปดาห์นี้รัฐบาลใหม่ของฮังการี (พรรค Fidesz เพิ่งชนะการเลือกตั้งด้วยเสียงข้างมากกว่า 2 ใน 3 เมื่อปลายเดือน เม.ย.ที่ผ่านมา) จะเจรจากับ IMF เพื่อขอรับความช่วยเหลือเงินกู้ฉบับใหม่ใน 2–3 ปีข้างหน้า เนื่องจากฉบับปัจจุบันจะหมดอายุในเดือน ต.ค.ดังกล่าว เชื่อว่าจะมีการชี้แจงถึงแผนเศรษฐกิจ ซึ่งหนึ่งในนั้นคือการลดการขาดดุลงบประมาณในปี 2553 ให้เหลือ 3.8% ของ GDP ซึ่งเป็นหนึ่งในการหาเสียงเลือกตั้งครั้งนี้ด้วย 
ฮังการีไม่ใช่ปัญหาใหญ่ของยุโรป เศรษฐกิจในไตรมาสแรกของปีนี้เริ่มฟื้นตัว 0.1% YY หลังจากหดตัว 5 ไตรมาสติดต่อกัน IMF คาดว่า GDP ของฮังการีในปีนี้จะยังหดตัว 0.2% ก่อนจะขยายตัว 3.2% ในปี 2554 และ 4.5% ในปี 2555 เป็นอัตราการเติบโตที่โดดเด่นในกลุ่มยุโรป โดยการส่งออกยังเป็นเครื่องจักรสำคัญในการขับเคลื่อนเศรษฐกิจ ดัชนีดาวโจนส์ที่ปรับลงถึงกว่า 300 จุด เมื่อวันศุกร์ที่ผ่านมา นอกจากเป็นผลมาจากตัวเลขการจ้างงานต่ำกว่าคาด และเรื่องหนี้ของฮังการี เป็นการสะท้อนถึงความเปราะบางของตลาดหุ้น ดิฉันยังคงมองการฟื้นตัวของ SET Index ในสัปดาห์ที่ผ่านมาเป็นการรีบาวด์ในกรอบขาลง จนกว่าจะเห็นค่าเงินยูโรเริ่มมีเสถียรภาพ และสถานการณ์ในยุโรปนิ่งกว่านี้ แต่ยกระดับจุดซื้อลงทุนจาก 680 จุด เป็น 700–715 จุด ระหว่างนี้ยังคงเน้นกลุ่มที่ปลอดภัย CPF, CPALL, DTAC, KBANK, GLOW, TUF, DCC, TISCO เป็นต้น